Ընդհանրապես, հազիվ թե հունվարի 12-ի երեկոյան Հայաստան ժամանած եւ մի քանի օր անիմաստ այստեղ մնացած ռուսական բանակի գեներալները որեւէ ուրիշ խնդիր ունեին, բացի Պերմյակովին ֆիզիկապես Հայաստանից տանելը: Նրանից հետո, երբ ձեռնունայն վերադարձան, եւ Հայաստանի իշխանություններն էլ ժողովրդի ճնշման ներքո հայտարարեցին, որ Պերմյակովի գործը ՀՀ իրավապահներն են քննելու, նոր էմիսարներ չերեւացին, եւ ՌԴ քննչական կոմիտեի նախագահն էլ Հայաստանում թուղթ ստորագրեց համատեղ քննություն վարելու, իրականում՝ գործի քննությունը հայկական կողմին հանձնելու մասին: Այդքանով ինչ-որ թայմ-աութի վիճակ հաստատվեց մինչեւ դատավարություն, անգամ որոշ ռուսներ համարձակվեցին երեւալ Գյումրիի փողոցներում: